49. schôdza NR SR - 7.deň - A. dopoludnia
Dátum: 2026-04-23
Poslanec: Števulová, Zuzana (PS)
Druh vystúpenia: Vystúpenie v rozprave

Pani predkladateľka, je mi ľúto, že tu nie je Adam Lučanský, spolupredkladatelia, keď som videla, že tento návrh zákona nakoniec ide do druhého čítania, bola som mimoriadne prekvapená, pretože, keď prvýkrát som videla, čo bolo predložené, tak som písala v klube nášmu spravodajcovi k tomuto zákonu, že tu jednoznačne musíme byť proti, lebo to je tak absurdný návrh zákona, úplne v rozpore s právom Európskej únie a zákazom diskriminácie, že som mala pocit, že to bude jasné aj teda nejakým príčetným právnikom a právničkám, ktorých snáď na strane koalície majú. A keď tento zákon bol preklad aný zo schôdze na schôdzu, tak som si myslela, že to je dôvod, že teda niekto pochopil, že ten jeden paragraf je naozaj zlý. A tu zrazu je tento návrh zákona na rokovaní v pléne Národnej rady. Veď to, prosím vás, kolegovia, spamätajte sa. Vy ste si to prečítali? Vy si uvedomujete, má tu vôbec niekto, nie že právnické vzdelanie, len diplom na papieri, ale reálne právnické vzdelanie a pochopenie toho písaného textu, že cudzinci na Slovensku, cudzinci na Slovensku, keď majú trvalý pobyt, haló, trvalý pobyt, majú volebné právo do orgánov obecnej samosprávy, hej? Že to je normálne právo Európskej únie. A vy im idete, že voliť môžu, kandidovať môžu, ale nemôžu byť príslušníkmi obecnej polície. To, čo je za kravina? To akože fakt myslíte vážne, že to vám kto povedal, že tento zákon je v súlade s ústavou, s našimi medzinárodnoprávnymi záväzkami? Či na toto ste si do tej ústavy prijali tú prednosť hodnú od Slovenskej republiky, že hodnota Slovenskej republiky bude teraz to, že Česi, lebo ja nebudem hovoriť o Ukrajincoch alebo Gruzíncoch, ale o Čechoch. Ľuďoch, s ktorými sme boli kedysi v spoločnom štáte. Česi, ktorí tu majú trvalý pobyt na Slovensku, že tu možno bývajú, ja neviem, desaťročia a sú možno členmi tej obecnej polície alebo chcú byť členmi obecnej polície, lebo tu prosto žijú, považujú to za svoj domov, len teda nemajú slovenské alebo české občianstvo, nebudú môcť byť členom mestskej polície, že nepríde vám to trošku absurdné? Haló. Nejaká reakcia z tejto strany, pani Kramplová, pán spravodajca, vám sa to zdá úplne OK? Že toto je s čím v súlade, s akou logikou? Neviem, no. Neviem teda, či tento návrh zákona je súčasťou nejakých divných dohôd v koalícii, že ste si mysleli, čo, že si to nikto nevšimne a čo, Adam Lučanský bude po Bystričke chodiť? Lebo Adam Lučanský je z Bystričky. Predstavte si, ja som z Bystričky, obec, čo má pomaly ani nie 2 000 obyvateľov. My nemáme obecnú políciu, tak ja nechápem, prečo to on navrhuje inak v skutočnosti, pretože na Bystričke tento problém nemáme, že by on si mohol robiť kredit do nášho obecného zastupiteľstva a hovoriť, že v živote na Bystričke nebude žiaden cudzinec ani z Česka členom obecnej polície. Nemáme. Takže Adam, ja neviem, či ti ide o martinskú obecnú políciu, či tam je to nejaký problém alebo čo. Fakt nechápem. Lebo v tej dôvodovej správe to vlastne nie je, že v tej dôvodovej správe nie je nič k tomu napísané, že prečo by to mal byť taký vážny problém na Slovensku, že napríklad občania Česka alebo iných európskych štátov – fakt nebavme sa o ľuďoch mimo Európskej únie –, stačí sa nám pozrieť na ľudí, ktorí tu bývajú z iných členských štátov, nebudú môcť byť členmi obecnej polície, že prečo? Vy idete normálne schváliť zákon, kde sa dopustíte porušenia práva Európskej únie a doteraz nikto nevysvetlil, ani v dôvodovej správe nenapísal, že prečo to idete robiť, že vy chápete inak, že viete, že toto sa dá žalovať, že nás Európska únia môže žalovať za to, že diskriminujeme európskych občanov? To vám niekto povedal pri tomto zákone? Ja neviem, hovorili to na tom ústavnom výbore a oni majú pocit, že je to v pohode? Že akože už ideme vystúpiť z tej Európskej únie alebo čo? Preto to takto idete schváliť? Ja neviem. Mne to príde ako dosť úsmevné a také aj trošku tragikomické, že tu absentuje nejaké právne vzdelanie. Veď snáď nejakých ľudí s tým právnym vzdelaním, čo to nezískali za peniaze, ja neviem, na nejakej pokútnej právnickej fakulte, tam máte, nie? Čo vedia čítať s porozumením. Takže ja navrhujem, aby sme tento zákon stiahli z rokovania Národnej rady a vrátili predkladateľovi na dopracovanie, lebo toto tu nemá čo. To môže byť akurát tak schválená tá účinnosť a vymazané všetko okolo, celý ten paragraf, ktorý tam je o tom, že členom obecnej polície nemôže byť nikto iný ako štátny občan Slovenskej republiky. Takže prosím vás, stiahnite ten zákon. Alebo zaň nezahlasujte, ak teda sa dnes bude o ňom hlasovať alebo zajtra, pretože to je fakt zlý návrh zákona. Protiprávny, protiústavný. Tu aj neviem, či aj tento týždeň alebo kedy tu nastupoval nový poslanec, prisahal na ústavu. A to je inak, áno, to je inak ten základný zákon, ktorým by ste sa mali riadiť, keď tu budete stláčať tie gombíky, že či za, proti alebo zdržať sa. Tak tu by ste mali byť proti, lebo ste tuto inak prisahali na Ústavu Slovenskej republiky. Spomeňte si na to, keď za to budete hlasovať. Ďakujem. Ďakujem, pani poslankyňa, na vaše vystúpenie.